Postul, mai ales în Anul omagial al pastorației și îngrijirii bolnavilor, trebuie privit din perspectivă terapeutică. El reprezintă un timp potrivit să ai grijă de sănătatea ta sufletească și a celor din jur, dar și un moment bun să-i ajuți pe semenii aflați în suferință.
Postul Paştilor este cel mai lung şi mai aspru dintre cele patru posturi de durată ale Bisericii Ortodoxe. De aceea, în popor e numit în general Postul Mare sau Postul, prin excelență – explică basilica.ro.
Postul, au observat mai mulți medici, are efecte terapeutice atât pentru suflet, cât și pentru trup.
Cum postim?
Conform tradiţiei actuale a Bisericii, în cursul Postului Mare se posteşte astfel:
În primele două zile din prima săptămână, se recomandă postul complet sau ajunarea până spre seară, când se poate mânca puţină pâine şi bea apă; la fel și în toată Săptămâna Pătimirilor, cu excepția zilei de joi.
În tot restul postului, în primele cinci zile din săptămână se mănâncă uscat o singură dată pe zi, seara, iar sâmbăta şi duminica de două ori pe zi, legume fierte cu untdelemn şi puţin vin.
De praznicul Bunei Vestiri şi în Duminica Floriilor se dezleagă la peşte.